Henrik Sass Larsen (S), 2004-12-07:
Konkurrence- og arbejdsvilkårene skal være fair og i orden, hvad enten man er selvstændig eller lønmodtager.
Det er krænkende at opleve, at man, hvis man som selvstændig virksomhed overholder alle spilleregler og påtager sig sin del af samfundsbyrden, bliver udkonkurreret af andre, der ikke overholder spillereglerne.
Det skal der sættes ind over for, det må selvfølgelig bringes til ophør.
Det er også krænkende, når man som hårdtarbejdende lønmodtager, der betaler sin skat og overholder alle regler, kan opleve, at nogle udnytter de systemer, som skulle være til stede, når folk er i nød.
Arbejdsløshedsdagpenge og kontanthjælp er til for at hjælpe folk, som er i nød, og det er oprørende og krænkende, hvis nogle benytter de systemer og arbejder sort ved siden af.
Det skal stoppes, og omfanget ser desværre ud til at være uhyggelig stort.
Men bare man dog havde gået lidt mere konsekvent til værks.
Det er fint med os, at der strammes op i forhold til spilleafgiftsloven og muligheden for, at Tipstjenesten kan inddrage forhandlerkontrakter.
Vi synes også, det er fint, at der gives mulighed for, at tilsynsmyndighederne kan beslaglægge øl og læskedrikke, som ikke er korrekt registreret.
Vi er også positive over for, at der bliver adgang til at foretage kontrol på arbejdspladserne.
Vi synes også, det er en god idé, at virksomheden kan blive pålagt at få udarbejdet et regnskab af revisor, såfremt det ikke er i orden, og at det skal ske på virksomhedens regning.
Vi er til gengæld lidt skeptiske over for ideen om indførelse af logbog, hvor der skal ske en registrering af den ansatte fra første time.
Vi er lidt skeptiske over for, om det nu er et tilstrækkelig godt redskab for at dæmme op for sort arbejde.
Vi er enig i sigtet, men hvorfor ikke bare kræve, at der bliver indført ansættelsesbevis fra første arbejdsdag i stedet for som i dag, hvor der kan gå op til en måned, før det skal være udarbejdet?
Det ville da være mere effektivt, og det ville spare virksomhederne fra at føre et dobbeltbogholderi via en logbog.
Så er vi kede af en række ting, som er udelukket fra forslaget.
Hvorfor ikke få et større samspil mellem f.eks. Told og Skat og fødevaremyndighederne?
I dag foregår der allerede en registrering af diverse ulovligheder, når myndighederne udarbejder de såkaldte smiley, og da de er offentligt tilgængelige, er det sådan set bare at gå ind på hjemmesiden og aflæse dem.
Hvorfor ikke overveje at give de myndigheder, som i forvejen er ude, muligheder for nogle flere sanktioner eller forpligtelser til at indberette til Told og Skat?
Hvor langmodige skal vi i det hele taget være, når det gælder erhvervsdrivende, som bliver taget i at svindle gang på gang?
Var det ikke en idé at overveje, at f.eks. tredje gang, en virksomhed bliver taget i sort arbejde, momssvindel eller lignende, så inddrager vi deres momsnummer og giver dem en lang karantæne?
Disse og andre tiltag og gode ideer håber vi at ministeren vil være lydhør over for.
Vi vil i hvert fald gerne medvirke konstruktivt og positivt i det videre udvalgsarbejde.
Så skal jeg sige på vegne af Enhedslisten, som desværre ikke kan være til stede, at de nærer samme bekymringer om, hvorvidt forslaget nu er tilstrækkeligt, men at de også ønsker at gå positivt ind i udvalgsarbejdet.
Fra Det Radikale Venstre, som desværre ikke kan være her i dag, skal jeg hilse og sige, at de også vil gå positivt ind i udvalgsarbejdet, men også er lidt usikre på, hvorvidt tiltagene nu er tilstrækkelige.
Men de vil som sagt gå positivt ind i udvalgsarbejdet.